
1. Introducere

 

Din punct de vedere politic se cuvine subliniat că Macedonia nu a parcurs acelaşi traseu cu celelalte ţări din Peninsula Balcanică, ce au reuşit, la sfârşitul secolului al-XIX-lea şi începutul celui de-al XX-lea, să se constituie în entităţi statale independente, ci ea a fost mereu împărţită şi reîmpărţită între Bulgaria, Grecia şi Serbia, după ce jumătate de mileniu fusese ocupată de Imperiul Otoman. În 1877, Conferinţa Diplomatică de la Constantinopol a atribuit viitorului stat bulgar tot estul Macedoniei, dar, prin Tratatul de la San Stefano (3 martie 1878), Rusia a impus ca şi restul regiunii să intre în componenţa Bulgariei. Pe 13 iulie 1878, însă, prin Tratatul de la Berlin, Bulgaria este din nou deposedată de Macedonia. Prin Tratatul de alianţă sârbo-bulgar din 1903, zona de sud-est este din nou atribuită Bulgariei, iar zona de nord va aparţine sârbilor. De abia în urma păcii şi Tratatului de la Bucureşti (1913), Bulgaria va fi nevoită să renunţe la întreaga Macedonie, iar partea de sud a acesteia va fi cedată Greciei. Între 1878-1925 se estimează că peste 700.000 de bulgari au părăsit Macedonia, dar cea mai mare parte a acestora provenea din regiunea sudică, prin schimbul de populaţii care s-a făcut între Grecia şi Bulgaria. 

Graniţele au variat mereu şi astăzi partea de sud a regiunii geografice Macedonia aparţine Greciei, iar mici părţi estice se regăsesc în Bulgaria, de-a lungul frontierelor care s-au modificat de nenumărate ori.

În general, după plecarea majorităţii turcilor, grecilor şi bulgarilor, populaţia albaneză s-a instalat în zona muntoasă, controlând trecătorile greu accesibile şi împădurite, iar populaţia slavă, mai ales în urma recentei colonizări din sec.XX, când, după reforma agrară ce a urmat unificării fostei Iugoslavii, aici au primit terenuri sute de mii de familii rurale, s-a masat de-a lungul văilor fertile şi în jurul oraşelor mai mari. Populaţia albaneză este organizată în familii patriarhale care se grupează în sate conduse de un “seloski voivod” sau conducător al comunităţii.

Din punct de vedere al reliefului, Macedonia este preponderent muntoasă, permiţând cu uşurinţă unei populaţii rurale, puţin numeroase dar solidare şi înarmate, să reziste şi să hărţuiască la nesfârşit trupele regulate ale statului, dotate cu armament greoi şi învechit. 

2. Situaţia actuală din FYROM (Fosta Republică Iugoslavă a Macedoniei)

 

FYROM a luat naştere în 1991, când s-a desprins, în acelaşi timp cu Slovenia, din fosta R.S.F. Iugoslavia. Recunoaşterea internaţională a acestei ţări a întârziat datorită opoziţiei Greciei, care se temea că noua entitate ar putea avea pretenţii teritoriale asupra provinciei Macedonia din nordul Greciei. Deşi este o ţară slab populată şi săracă datorită reliefului său muntos care nu-i permite o agricultură de performanţă, FYROM a avut de suferit şi datorită embargo-ului grecesc şi sancţiunilor economice impuse Serbiei, principalul său partener economic. În plus, în această ţară s-au refugiat masiv albanezii din Kosovo, în timpul confruntărilor din 1999. Acest influx de populaţie albaneză a înrăutăţit echilibrul fragil între etnii, care se instalase în ultimii ani, după ce, în perioada 1994-1995 au existat confruntări deschise, soldate cu violenţe şi arestări, între minoritatea albaneză şi forţele de stat. Aceste confruntări au pornit, ca şi acum, de la cererea de înfiinţare a unei universităţi albaneze de stat la Tetovo, oraş la graniţa cu Kosovo (10 km), în care peste 80% din populaţie este albaneză. În cursul anului 1994, Partidul Prosperităţii Democratice al albanezilor din Macedonia, condus, ca şi astăzi, de Arben Djaferi, a desemnat o clădire din Tetovo drept sediu al universităţii albaneze, dar în decembrie 1994 poliţia macedoneană a devastat sediul partidului şi a distrus parţial respectiva clădire. Cu toate acestea, albanezii au continuat să conducă universitatea ilegală, iar liderii politici ai acestora şi-au ales dintre ei un preşedinte şi 25 membri în senatul universitar. Înaltul comisar al OSCE din Macedonia, Max van der Stoel, a cerut, la vremea respectivă, să se elaboreze o lege a autoadministrării locale, care să cuprindă şi dreptul de a folosi limbile minoritare în învăţământ şi cultură. Curtea de justiţie comercială din Skopje a respins cererea de înregistrare a universităţii particulare albaneze din Tetovo, dar în satul Mala Recica de lângă Tetovo albanezii au organizat, la 17 februarie 1995, o mare adunare prin care au sărbătorit inaugurarea universităţii. Poliţia macedoneană a descins în sat, unde au avut loc ciocniri cu populaţia locală. Toate acestea au culminat cu moartea unui albanez şi rănirea altor doi. La funeraliile acestuia au participat peste 15.000 albanezi din regiunea Tetovo. Albania a condamnat “actele violente şi criminale” ale autorităţilor din Macedonia, dar guvernul macedonean i-a pus sub urmările penală pe cinci dintre conducătorii universităţii albaneze. Studenţii macedoneni de etnie slavă au manifestat la Skopje, în număr de câteva mii, împotriva înfiinţării unei universităţi în limba albaneză. Situaţia s-a aplanat cu ajutorul trimisului special al ONU în Macedonia, Yasushi Akashi.

Macedonia este o democraţie parlamentară cu un regim semiprezidenţial. La alegerile din 1998, fosta guvernare comunistă a pierdut puterea în favoarea unei coaliţii de dreapta, care include şi un bloc de partide albaneze, condus de Arben Djaferi. Fostul preşedinte, Kiro Gligorov, a fost înlocuit cu candidatul naţionalist Boris Trajkovski, actualul preşedinte. Ljubco Georgievski este liderul blocului partidelor naţionaliste începând cu 1989 şi a fost numit numit vicepreşedinte în 1991, iar în prezent ocupă funcţia de prim-ministru. Principalele partide de opoziţie, formate din fostul nucleu comunist şi conduse de ex-preşedintele Gligorov, au o poziţie critică faţă de actuala guvernare, acuzând-o de slăbiciuni nepermise în faţa teroriştilor albanezi. Ei consideră că Ljubco Georgievski a cedat deja prea mult prin cooptarea la guvernare a partidului lui Arben Djaferi (Partidul Democrat Albanez) care în urmă cu numai doi ani manifesta un naţionalism agresiv. Gherila albaneză, dimpotrivă, acuză partidele albaneze, inclusiv pe cel de opoziţie, condus de Imer Imeri, de oportunism şi că, după ce au intrat în Parlament, au uitat să susţină cererile comunităţii albaneze. Aceste partide sunt presate să aleagă o cale mai radicală, în timp ce coaliţia naţionalistă slavă de la guvernare este presată de opoziţie să adopte linia forte. Populaţia albaneză din Macedonia care, după estimarea oficială, s-ar ridica la 23% din total, iar după estimarea radicalilor albanezi, la 40%, a început, deja, să se radicalizeze şi să se organizeze pe sate şi familii mari conduse de câte un lider local. Acestea sunt, practic, împrăştiate în toată ţara. Recenta ucidere a doi albanezi civili la Tetovo, intens mediatizată, a îndârjit şi mai mult populaţia albaneză. Constatând că-şi pierde influenţa în rândurile electoratului, PDA, condus de Arben Djaferi, şi-a înăsprit tonul cu privire la cererile etnicilor albanezi de modificare a Constituţiei, pentru a fi înscrise drepturile lor şi un tratament de egalitate cu majoritatea slavă.

La mijlocul lunii februarie 2001, în zona de nord a Macedoniei grupuri de gherilă înarmate modern, pretinzând că fac parte din Armata de Eliberare Naţională (UCK) din Macedonia au anunţat începerea îndelung plănuitului război de eliberare, după un deceniu de opresiuni din partea slavilor macedoneni. UCK din Macedonia pretinde că nu este UCK din Kosovo şi că nu are nici o legătură cu Armata de Eliberare din Preşevo, Medvedia şi Buianovaţ, care operează în sudul Serbiei, ci este o mişcare naţională din FYROM care luptă împotriva abuzurilor la adresa drepturilor omului comise de poliţia macedoneană împotriva etnicilor albanezi. De asemenea, UCK din FYROM pretinde că nu doreşte federalizarea Macedoniei şi nici crearea aşa-zisei Albanii Mari, ci doar să atragă atenţia comunităţii internaţionale asupra necesităţii modificării Constituţiei şi acordării unei autonomii lărgite comunităţii lor.

În jurul oraşului Tetovo şi pe străzile acestuia se dau lupte sporadice de peste o lună, acestea culminând cu atacurile de la 4 martie, când trei militari din poliţia macedoneană au fost ucişi. Guvernul macedonean a încercat de două ori să închidă graniţa cu Kosovo, dar nu i s-a permis de către KFOR şi a cerut în repetate rânduri comunităţii internaţionale să se implice mai serios, afirmând că este imposibil ca responsabilii KFOR să nu-i cunoască pe comandanţii rebelilor şi să nu observe, cu ajutorul echipamentului cu raze, ultraperformant, care sunt ascunzătorile şi efectivele gherilei. La 20 martie, guvernul macedonean a dat un ultimatum de 24 ore, cerând ca gherila să înceteze agresiunea şi să se predea, altfel va fi declarată starea de necesitate şi se va acţiona cu orice mijloace împotriva acesteia. Acest ultimatum nu a fost respectat de luptătorii albanezi. Ei sunt bine organizaţi şi beneficiază de o susţinere mare din partea populaţiei albanofone, mai ales a celor tineri care se alătură luptătorilor din munţi în fiecare zi. Relieful accidentat le permite să reziste la nesfârşit, iar drumurile balcanice ale contrabandei cu arme, ţigări, droguri şi carne vie le furnizează toate rezervele de care au nevoie. Situaţia din Macedonia este mai gravă decât pare la o privire superficială, interesele amestecate în zonă şi potenţialul exploziv amplificat de disperarea şi sărăcia populaţiei albaneze (60% aflată în şomaj) reprezentând o bombă cu ceas al cărei timp se apropie de un deznodământ devastator. Până în prezent, în ţările din jur şi mai îndepărtate, respectiv în Bosnia, Bulgaria, Grecia şi Turcia, s-au refugiat mai multe zeci de mii de albanezi din FYROM, iar familiile de slavi macedoneni au părăsit Tetovo şi s-au retras spre Skopje.

În noaptea de 24/25 martie, guvernul macedonean a început o amplă ofensivă pe dealurile ce împrejmuiesc oraşul Tetovo, după ce gherila a refuzat să ţină cont de ultimatumul acestuia, fără a riposta însă, dar şi fără a se preda. Partidele albaneze nu au făcut apel la conducătorii gherilei să înceteze agresiunea, aşa cum li se ceruse.

 

 

3. Reacţii internaţionale

 

3.1. Rusia

 

Iniţial, Rusia a stăruit ca problema să fie rezolvată în cadrul Consiliului de Securitate al ONU, a cărui preşedinţie prin rotaţie revine în prezent Ucrainei. La 5 martie, Igor Ivanov, ministru de externe, a susţinut cererea FYROM de convocare a unei sesiuni de urgenţă, pe 7 martie, a Consiliului de Securitate al ONU. I. Ivanov a exprimat reala îngrijorare a conducerii ruse faţă de incidentele care s-au soldat cu moartea a trei soldaţi macedoneni, survenită în urma confruntărilor dintre poliţia macedoneană şi rebelii albanezi din 4 martie. “Moscova îi condamnă pe extremiştii albanezi şi avertizează că, în cazul în care nu vor pune capăt ascensiunii terorismului şi a violenţelor pe baze etnice, comunitatea internaţională trebuie să se aştepte să se confrunte cu o nouă criză regională distrugătoare”, a declarat el.

Pe 7 martie, în urma unei convorbiri telefonice, preşedintele Putin şi omologul său francez, Jacques Chirac, au condamnat acţiunile extremiştilor şi au declarat că “împărtăşesc aceeaşi hotărâre în ceea ce priveşte respectarea frontierelor internaţionale, atât ale Republicii Federale Iugoslavia, cât şi cele ale Macedoniei”, a afirmat purtătoarea de cuvânt a Palatului Elysee, Catherine Colonna. Într-adevăr, Rusia şi-a exprimat cu mai multe prilejuri dezacordul faţă de organizarea în aprilie a unui referendum în Muntenegru, parte a federaţiei iugoslave, şi a condamnat intervenţia NATO în Iugoslavia, ca fiind la originea tuturor problemelor care au complicat spaţiul balcanic începând cu 1999. Această convorbire a avut loc înaintea vizitei întreprinse de ministrul francez de externe, Hubert Vedrine, la Skopje, pe 10 martie, şi ca o continuare a apropierii poziţiilor franceze de cele ruseşti şi a intensificării cooperării internaţionale a celor două ţări. De altfel, Parisul este gazda procesului de mediere dintre Armenia şi Azerbaidjan, reuniunea trilaterală, coprezidată de Franţa, SUA şi Rusia, cu privire la enclava Nagorno Karabach.

Ministrul de externe, Igor Ivanov, şi-a anunţat, pe 16 martie, la Stockholm vizitele pe care le va întreprinde în Serbia şi FYROM. Anterior, el a avut convorbiri cu Mircea Geoană, preşedintele OSCE, care l-a precedat la Belgrad şi Skopje. Acesta s-a întâlnit cu preşedintele Voislav Kostuniţa, pe 16 martie, la Belgrad, şi au discutat evenimentele din sudul Serbiei, din Macedonia şi relaţia cu Bosnia şi Herţegovina. La 20 martie, ministrul iugoslav de externe, Goran Svilanovici, şi Igor Ivanov au lansat un apel hotărât către statele din Balcani şi comunitatea internaţională pentru adoptarea de măsuri ferme. I. Ivanov a declarat că “situaţia din nordul Macedoniei, din Kosovo şi din sudul Serbiei nu poatet fi tratată separat, întrucât ele sunt urmarea aceluiaşi lanţ de agresiuni teroriste”. Cu această ocazie, Igor Ivanov s-a întâlnit şi cu premierul iugoslav, Zoran Djindjici, şi a reafirmat poziţia Rusiei de a nu se ajunge la o altă dezmembrare a Federaţiei Iugoslave. Rusia a propus, în acest context, să se ajungă de urgenţă la un acord internaţional care să garanteze frontierele în Balcani şi să nu se permită alte modificări ale acestora.

 

De asemenea, Igor Ivanov s-a întâlnit, la Priştina, în Kosovo, cu generalul Carlo Cambigiosu, comandantul KFOR, cu reprezentanţi ai UNMIK (misiunea civilă a ONU în Kosovo), precum şi ai comunităţii albaneze. Rusia a fost invitată la Summit-ul UE de la Stockholm, pe 23-24 martie. Preşedintele Vladimir Putin a ţinut cu această ocazie o conferinţă de presă, în care a afirmat că situaţia din Macedonia seamănă cu aceea din Cecenia şi a cerut dezarmarea gherilei, capturarea imediată a teroriştilor şi anihilarea sau deferirea lor către tribunalele penale.

 

 

 

3.2. SUA

 

După cum remarcă observatorii politici, americanii ar dori mai degrabă să încredinţeze sârbilor responsabilitatea apărării frontierelor de sud ale Serbiei, păstrându-şi poziţia de control asupra acestora din urmă. De asemenea, SUA şi-au manifestat în mai multe rânduri opinia potrivit căreia Uniunea Europeană ar trebui să se implice mai mult în zona sa şi să suporte costurile menţinerii păcii pe întreg teritoriul european. Pe această linie s-a cerut Suediei să suplimenteze contingentul său din Kosovo, iar trupelor germane din KFOR le-au fost mărite efectivele, un corp de armată german având acum statul major în Tetovo şi într-o altă localitate din împrejurimile acestuia.

Preşedintele G.W. Bush a organizat o conferinţă de presă, pe 23 martie, în cadrul căreia a subliniat că “Statele Unite se alătură aliaţilor lor şi Naţiunilor Unite în condamnarea fermă a violenţelor comise de un mic grup de extremişti, hotărâţi să destabilizeze guvernul democratic şi multietnic al Macedoniei. Statele Unite şi aliaţii lor au un angajament pe termen lung faţă de suveranitatea şi integritatea teritorială a Macedoniei”. În continuare, el s-a referit la faptul că SUA oferă un ajutor logistic şi informativ guvernului macedonean, pe care l-a îndemnat să acţioneze cu precauţie şi să se aplece asupra cerinţelor legitime ale minorităţii albaneze şi a încheiat astfel: “Macedonia este un prieten apropiat, o ţară parteneră a NATO şi un exemplu viabil de stat democratic şi multietnic din Balcani. Statele Unite ştiu chiar prea bine că a îmbunătăţi un asemenea stat prin abordarea preocupărilor legitime ale minorităţilor, este un proces continuu”.

Donald Rumsfeld, secretarul de stat al apărării SUA, a ţinut o conferinţă de presă, în 21 martie, împreună cu omologul său britanic, Geoffrey Horn, la Pentagon. Cu acest prilej el a afirmat că “Statele Unite nu plănuiesc să trimită trupe în Macedonia şi nici să crească numărul celor din Kosovo”, dar că “Statele Unite şi aliaţii lor conlucrează de multă vreme cu guvernul Macedoniei” şi că au fost trimişi consilieri militari pe lângă acesta. D. Ramsfeld a adăugat “Avem un mic număr de forţe în Macedonia”. În sfârşit, o idee importantă, a fost aceea că “în mod clar, dacă Macedonia formulează o cerere directă de intervenţie, o vom lua, bineînţeles, în consideraţie”.

 

 

3.3. Poziţia statelor balcanice

 

3.3.1. Serbia

În iunie 1999, s-a stabilit prin acordul dintre NATO şi Iugoslavia să se instituie o zonă de securitate între Kosovo şi Serbia. Aceasta a devenit, în timp, o regiune controlată de gherila albaneză, pe o porţiune de 200 kilometri pătraţi, care se întinde şi în sudul Serbiei Din ianuarie 2000, gherila, care şi-a luat numele de Armata de eliberare din Preşevo, Medvedia şi Buianovaţ şi şi-a instalat cartierul general în localitatea Dobroşin, a atacat sudul Serbiei, în zonele Preşevo, Medvedia şi Buianovaţ. Acestea sunt locuite de o mare majoritate albaneză şi controlate de miliţiile sârbe, care, prin acordul din iunie, ar fi trebuit să fie singurele forţe înarmate din regiune, dar să deţină doar un armament uşor. Conflictele din zonă s-au soldat până acum cu 40 de morţi.

La luna februarie, premierul sârb, Neboişa Ciovici, consiliat de NATO, a conceput un plan de stabilizare a situaţiei şi, pe 22 februarie, s-a întâlnit cu primarul albanez al localităţii Preşevo, Riza Halimi, în prezenţa lui Pieter Feith, director politic la secretariatul general NATO. Începerea propriu-zisă a negocierilor a fost obstrucţionată din cauza discuţiilor în contradictoriu asupra componenţei delegaţiilor, deoarece sârbii nu acceptau prezenţa gherilei albaneze, iar albanezii nu acceptau prezenţa poliţiştilor şi militarilor sârbi care participaseră la război. Deşi partea iugoslavă a cerut ca negocierile să aibă loc la Belgrad, albanezii nu au acceptat. Iniţial, iugoslavii au ocolit medierea directă a NATO pentru această întâlnire, deoarece a fost percepută ca o încălcare a suveranităţii, în contextul în care, formal, Kosovo face parte din Federaţia Iugoslavia. Anterior, consultările NATO cu responsabilii sârbi, avute pe fondul atacării sudului Serbiei de gherila albaneză autointitulată Armata de Eliberare de la Preşevo, Medvedia şi Buinaovaţ (UCPMB), au dus la stabilirea unui plan care cuprindea, printre altele, trei elemente importante: NATO a acceptat modificarea zonei terestre de securitate dintre Kosovo şi Serbia şi reîntoarcerea trupelor iugoslave în zonă, cu atât mai mult cu cât această cerinţă a sârbilor corespunde noilor concepţii de politică externă a administraţiei Bush, de dezangajare din zonele percepute ca nefiind de importanţă majoră pentru a justifica costurile şi de antrenare a ţărilor în cauză sau vecine în rezolvarea situaţiilor conflictuale locale, pe propriile lor costuri. Pe de altă parte, NATO s-a angajat să susţină direct şi prin lobby, creşterea economică a teritoriilor afectate, respectiv Kosovo şi sudul Serbiei, un subiect deosebit de sensibil pentru noul guvern iugoslav, care se confruntă cu imense greutăţi de ordin economic. În schimbul acestora, partea sârbă a acceptat un comportament de abţinere de la forţă, având în vedere şi experienţa ultimilor ani, să recunoască drept subiect şi să negocieze cu albanezii din sudul Serbiei în vederea stabilirii unor drepturi politice pentru această comunitate, majoritară în zonă. Tot în cadrul pregătirii acestui plan de stabilizare se înscriu şi discuţiile avute de preşedintele iugoslav, Voislav Koştuniţa, cu ministrul portughez de externe, Jaime Gama, despre reorganizarea relaţiilor în cadrul Federaţiei Iugoslave pe baza conceptului de funcţionabilitate, cu o legislaţie de bază comună. Ministrul portughez face parte din Troika prezidenţială a OSCE şi va fi preşedinte în exerciţiu în 2002. Aceste discuţii demonstrează încrederea acordată de Federaţia Iugoslavă, în special de preşedintele său, Portugaliei, a cărei experienţă în obţinerea de fonduri de la UE şi în integrare este importantă şi faptul că planul este menit să devină operaţional în anul viitor. V. Koştuniţa şi J. Gama au calificat acţiunile gherilei albaneze din sudul Serbiei drept “terorism”. Totuşi, ministrul portughez a stăruit asupra unor modalităţi de conlucrare între Iugoslavia şi Tribunalul Penal Internaţional.

Următorul pas al NATO, pentru deblocarea situaţiei, a fost să convingă autorităţile iugoslave să retragă “corpul de armată de la Priştina”, staţionat în sudul Serbiei, deoarece are o reputaţie proastă din timpul războiului, când a condus ansamblul operaţiunilor desfăşurate în Kosovo şi este acuzat de “purificare etnică”. După intrarea trupelor KFOR în provincie, acest corp a fost retras în sudul Serbiei, la Preşevo, în zona albanofonă, iar populaţia de acolo “nu-i acordă încredere”. NATO a sugerat ca această armată să fie mutată în altă regiune din Iugoslavia. 

În acest context, deoarece doar cerinţele albanezilor cu privire la componenţa sârbă a delegaţiei de negociatori au fost luate în considerare de KFOR şi au fost ignorate cerinţele părţii sârbe, de a nu se negocia cu gherila înarmată, la 5 martie, preşedintele Koştuniţa a făcut o vizită la Banja Luka, oraşul capitală al Republicii Srpska, enclavă autonomă a sârbilor din Federaţia Bosnia şi Hertzegovina, pentru a încheia un acord de instaurare de relaţii speciale între Federaţia Iugoslavă şi Republica Srpska. Cu acest prilej, a declarat că “forţa de pace a NATO, KFOR, trebuie să facă faţă unui nou eşec, ea a făcut posibilă propagarea terorismului în Kosovo, în FYROM şi în sudul Serbiei” şi a încurajat pretenţiile acestuia, deoarece este preocupată numai “de propria sa securitate şi nu de securitatea sârbilor, a macedonenilor şi a albanezilor moderaţi, care sunt şi ei victime ale acţiunilor teroriste”. Pe de altă parte, în aceeaşi zi, premierul iugoslav Zoran Djindjici şi-a declarat disponibilitatea de a negocia cu liderul moderat al albanezilor din Kosovo, Ibrahim Rugova, afirmând că “Guvernul iugoslav doreşte să reglementeze probleme rămase în suspensie prin negocieri directe. Sunt gata să negociez personal cu Ibrahim Rugova, care este un reprezentant moderat al albanezilor din Kosovo, sub auspiciile şi cu ajutorul lui Kofi Annan”, secretar general al ONU. Aceste declaraţii au fost făcute în ajunul plecării lui Z. Djindjici la New York, la sediul ONU, cu scopul de a se consulta cu secretarul general în vederea stabilirii planului detaliat de reglementare a situaţiei din zonă, plan care să poarte girul întregii comunităţi internaţionale. Zoran Djindjici consideră că găsirea unei soluţii va fi “de foarte lungă durată”, şi doreşte ca Naţiunile Unite să contribuie la elaborarea unui studiu “privind perspectivele economice ale provinciei Kosovo în cadrul Republicii Federale Iugoslavia”. El a adăugat “Îi voi spune lui Annan că suntem nemulţumiţi de rezultatele misiunii KFOR şi MINUK” (misiunea civilă a ONU în Kosovo). Principala cerinţă a lui Z. Djindjici este să se renunţe la organizarea în acest an de alegeri generale în Kosovo “atât timp cât nu sunt reunite condiţiile ca toţi cetăţenii din Kosovo, inclusiv refugiaţii (dintre care marea majoritate sunt sârbi), să-şi poată exprima liber voinţa”.

Pe 9 martie, premierul Djindici s-a deplasat şi în Germania, unde a salutat decizia NATO de a autoriza forţele iugoslave să se desfăşoare la graniţa de sud. “Acesta este un prim pas pentru regăsirea securităţii în această zonă. Guvernul sârb a meritat acest sprijin” a declarat el la sfârşitul întrevederii cu ministrul german de externe, Joschka Fischer, dar a adăugat că “noi avem nevoie, la sudul Serbiei, de un concept regional de securitate, de care să ţină seama şi Albania”. Cu prilejul acestei vizite, ministrul german al dezvoltării şi cooperării, Heidemarie Wieczorek-Zeul, a declarat că Germania va acorda Serbiei un ajutor de 50 milioane de euro. La Belgrad, vicepremierul sârb, Neboişa Ciovici, a anunţat constituirea unui comandament comun al armatei şi poliţiei, cu unităţi specializate, care să opereze în sudul Serbiei. El a declarat “Această apropiere profesională trebuie să garanteze protecţia maximală şi să permită deosebirea clară a cetăţenilor albanezi şi sârbi de grupurile extremiste armate.”

Delegaţiile sârbă şi albaneză nu au reuşit să se pună de acord în legătură cu componenţa lor şi nici cu locul întâlnirii, Iugoslavia refuzând să discute direct cu teroriştii, iar şefii gherilei neavând încredere să se deplaseze într-o zonă pe care nu o controlau. La 12 martie, după ce guvernul de la Belgrad, reprezentat prin vicepremierul Neboişa Ciovici, în prezenţa reprezentanţilor NATO, a semnat cu aceştia acordul de pace în localitatea Merdare, de la limita de nord a graniţei cu Kosovo, Shefket Musliu, liderul Armatei de eliberare din Preşevo, Medvedevo şi Buianovaţ, a semnat şi el, ulterior, tot cu reprezentanţii NATO, conduşi de Peter Feith, acelaşi document, în localitatea Konciuli, bastion al gherilei. Neboişa Ciovici a declarat că negocierile cu reprezentanţii albanezilor vor începe cel mai târziu în câteva zile şi şi-a exprimat convingerea că ele vor avea loc pe teritoriul Serbiei. Acordul de încetare a focului avea valabilitate numai până la 19 martie, când comunitatea internaţională ar fi trebuit să verifice respectarea lui, dar, în această perioadă, a fost, totuşi, încălcat de 3 ori. El prevedea intrarea forţelor sârbe, în decurs de câteva zile. într-un sector limitat al zonei de securitate, situat la graniţa cu Macedonia. Albanezii au obţinut retragerea din regiunea Buianovaţ a armamentului greu al armatei iugoslave, alcătuit din 10 tancuri şi piese de artilerie, precum şi avantajoasa menţinere pe poziţii a fiecăreia dintre tabere. Reîntoarcerea forţelor armate iugoslave într-o parte a zonei de securitate a fost posibilă doar după îndeplinirea mai multor condiţii, conform declaraţiilor comandantului KFOR, generalul Carlo Cambigiosu, condiţii care vizează protejarea populaţiei albaneze de orice acţiune nepotrivită, şi faptul că răspunsul forţelor sârbe nu trebuie să fie disproporţionat în cazul unor atacuri ale extremiştilor albanezi. De asemenea, acordul militar încheiat între RFY şi KFOR stipulează că trupele iugoslave trebuie să fie cât mai puţin înarmate şi nu au dreptul de a ocupa proprietăţi private sau de a trece prin sate cu armament greu. Sectorul de patrulare al trupelor iugoslave este limitat la o porţiune de 25 km la frontiera cu Macedonia. Ele sunt înarmate cu armamanet uşor. “Vom face acest lucru în deplină transparenţă”, a declarat Neboişa Covici.

Circa 300 locuitori din Partesh, sat sârbesc din zona de est a Kosovo, au ieşit pe 13 martie în stradă, în semn de protest faţă de acordul încheiat cu gherila albaneză şi speriaţi că se va negocia cu reprezentanţii acesteia drepturile politice ale albanezilor, au aruncat cu pietre şi au incendiat maşinile MINUK. Un şofer albanez a fost bătut de manifestanţi şi magazinul alimentar al altui albanez a fost incendiat. KFOR a blocat imediat drumul zonal ce traversează graniţa dintre Kosovo şi sudul Serbiei, pentru a preîntâmpina extinderea conflictului.

Pe 16 martie, a avut loc în sudul Serbiei un atac al gherilei albaneze asupra unor poziţii ale poliţiei sârbe, în apropiere de Preşevo. Poliţia a ripostat omorând un rebel. În urma acestor incidente, generalul Neboişa Pavkovici, şeful marelui Stat Major al Armatei Iugoslave a declarat, la 18 martie, că gherilele albaneze din sudul Serbiei şi cele care desfăşoară operaţiuni pe teritoriul Macedoniei “au cu siguranţă legături unii cu alţii, obiectivul lor comun fiind, în principiu, crearea unei Albanii Mari” şi, de aceea “în prezent, armata iugoslavă şi cea macedoneană au acelaşi obiectiv”.

 

 

3.3.2 Bulgaria

Potrivit analiştilor politici, Bulgaria are un interes cu totul special pentru Macedonia, deoarece populaţia slavă macedoneană este atât de filiaţie sârbă, cât şi bulgară, existând similitudini profunde ale modului de viaţă, civilizaţiei, istoriei celor două ţări, iar limba macedoneană este mai degrabă apropiată bulgarei, pe care s-au altoit influenţe sârbeşti, greceşti şi musulmane. Deoarece Macedonia are probleme sensibile cu recensământul populaţiei, nu există o recunoaştere oficială din partea acestei ţări a altor minorităţi naţionale în afara celei albaneze, iar Bulgaria doreşte să aibă un cuvânt mai greu de spus în zonă şi să-şi întărească elementele de etnicitate. De aceea, în ultima perioadă, ea a întrezărit un prilej de a acţiona direct, prin trimiterea de trupe în ajutorul guvernului macedonean şi al majorităţii slave din ţară. În actualul context internaţional, Bulgaria trebuie să ţină seama atât de poziţia NATO şi SUA, a Germaniei, cât şi de îngrijorarea şi suspiciunea guvernului macedonean cu privire la primejdiile care se acumulează la adresa suveranităţii ţării.

La 2 martie, după o şedinţă cu uşile închise a cabinetului şi fără să ofere alte amănunte, Bulgaria a anunţat că doreşte să încheie cu NATO un acord prin care să permită trupelor Alianţei să tranziteze teritoriul şi să survoleze spaţiul aerian al ţării fără a cere în prealabil acordul Parlamentului bulgar. De asemenea, a propus NATO să deschidă şi baze militare în Bulgaria. Aceste afirmaţii au fost făcute cotidianului Sega de către preşedintele comisiei de politică externă a Parlamentului bulgar, Asen Agov. Toate aceste facilităţi sunt propuse NATO doar în cazul unor operaţiuni comune. Un asemenea aranjament (semnat pe data de 21 martie), care încalcă Constituţia ţării, este fără precedent între statele candidate la aderare NATO. 

Cât priveşte Macedonia, răspunsul NATO, dat în urma vizitei de urgenţă efectuate de Petăr Stoianov, preşedintele Bulgariei, la sediul din Bruxelles, a fost că propunerea de a oferi ajutor militar Macedoniei este o chestiune “între două ţări”, deşi poate fi o ofertă binevenită, conform afirmaţiilor lui Sergio Balanzino, secretar general delegat al NATO. Prin urmare, după convorbiri, Bulgaria s-a retras pe poziţia de aşteptare a unei cereri de asistenţă din partea FYROM către “vecini şi organizaţiile internaţionale care au angajamente în regiune”. Ministrul bulgar al apărării, Boriko Noev, a dat asigurări că Bulgaria nu va trimite forţe armate decât în cadrul unui contingent internaţional, cu mandat ONU, deoarece situaţia de la graniţa dintre FYROM şi Kosovo “nu prezintă ameninţări la adresa siguranţei naţionale a Bulgariei”. Pe de altă parte, preşedintele Petăr Stoianov i-a propus preşedintelui macedonean, Boris Traikovski, să pună la dispoziţia guvernului de la Skopje “forţe armate bulgare”, iar guvernul bulgar a dat o declaraţie prin care cere “intervenţia decisivă a KFOR” în regiune.

Faţă de toate acestea, Nikola Dimitrov, consilier al preşedintelui macedonean, a declarat cotidianului bulgar “Mediapool” că Macedonia nu a solicitat niciodată dislocarea, pe teritoriul său, de trupe ale altor ţări, membre ale Parteneriatului pentru Pace. Anterior, agenţia de ştiri Itar-Tass difuzase o ştire potrivit căreia N. Dimitrov ar fi solicitat intervenţia statelor vecine “dictată de incapacitatea trupelor KFOR de a stopa extinderea terorismului”. Nikola Dimitrov a declarat: “Nici vorbă de Parteneriatul pentru Pace. Şi noi, ca şi alte state din regiune, avem ambiţii şi aspiraţii euro-atlantice. Totul trebuie să fie sub egida NATO, în cadrul misiunii KFOR din Kosovo”.

Premierul bulgar, Ivan Kostov, a luat legătura cu omologul său grec, Costas Simitis, pentru a cunoaşte poziţia Greciei şi, până la urmă, au convenit că sprijinul pentru FYROM nu trebuie să ia forma “trimiterii de soldaţi pe baza unor acorduri bilaterale”. Purtătorul de cuvânt al premierului Greciei a subliniat că “sarcina de a controla situaţia la frontiere trebuie să i se încredinţeze KFOR”.

 

De altfel, Bulgaria este sigurul stat care şi-a anunţat intenţia de a trimite trupe în Macedonia, cu toate că nu a primit nici o solicitare. 

Pe data de 8 martie, guvernul bulgar a semnat cu FYROM un acord de asistenţă tehnico-militar pe baza căruia a trimis benevol sute de tone de muniţie şi tehnică militară, camioane de luptă şi alte materiale al căror număr sau componenţă nu au fost precizate. Premierul Ivan Kostov s-a deplasat pentru o vizită de două zile la Skopje, în aceeaşi perioadă.

Parlamentul bulgar a dat o declaraţie (aprobată cu 207 voturi şi o abţinere) care susţine că “extremiştii albanezi încearcă să transfere problemele nerezolvate din Kosovo pe un teritoriu străin, să extindă conflictul şi să destabilizeze Balcanii”.

 

 

3.3.3. Albania

Poziţia Albaniei este deosebit de moderată, deşi tranşantă, aceasta denunţând, la 7 martie, violenţele de la frontiera dintre FYROM şi Kosovo. Preşedintele Raxhep Meidani a dat un comunicat prin care afirmă: “Albania condamnă violenţele din FYROM şi îşi reiterează poziţia conform căreia tensiunea din această zonă va aduce prejudicii intereselor albanezilor din toată regiunea. Integrarea regională şi euro-atlantică reprezintă singurul mijloc de a descuraja actele de violenţă efectuate de un individ sau de un grup extremist care are drept scop incitarea la răzbunare între diferitele etnii”.

Pe 8 martie, premierul bulgar a discutat la telefon cu omologul său albanez, Ilir Meta, înainte de a pleca în FYROM. Acesta l-a informat că i-a invitat deja la Tirana pe liderii celor două partide albaneze din Macedonia, Arben Djaferi şi Imer Imeri, dintre care unul este la guvernare şi celălalt în opoziţie. Ilir Meta i-a declarat, tot într-o convorbire telefonică, lui Ljubco Georgievski, premierul macedonean “Albania susţine suveranitatea şi integritatea teritorială a FYROM şi este pregătită să participe la căutarea unei soluţii democratice şi paşnice la problemele regionale. Noi considerăm că aceste acţiuni anti-macedonene sunt şi anti-albaneze, pentru că acţiunile acestor elemente izolate fac rău şi albanezilor din FYROM, care participă la guvernarea acestei ţări". 

Din luările de poziţie ale guvernului albanez reiese că acesta sprijină oficial partidele albaneze din Macedonia, constituite anterior, şi nu doreşte să ia partea gherilelor radicale, cu atât mai mult cu cât Albania are interesul ca graniţele zonale să rămână permeabile, iar procesul derulat în Kosovo să se încheie într-o manieră satisfăcătoare pentru comunitatea albaneză locală, care a obţinut în urma războiului autonomia, multe drepturi politice şi recunoaşterea internaţională. Controlul graniţelor şi rutelor balcanice de către trupele sârbeşti nu este în interesul Albaniei. Ilir Meta a declarat în acest sens că acţiunile gherilelor prejudiciază imaginea tuturor albanezilor din zonă.

 

3.3.4. Grecia

Deşi nu a recunoscut denumirea de Macedonia, sub motiv că aceasta este o provincie istorică a Greciei, obligând această ţară să se autointituleze Fosta Republică Iugoslavă a Macedoniei şi a supus-o unui sever embargo care a durat până în 1995, Grecia are o poziţie de susţinere puternică a comunităţii slave macedonene, cu rădăcini istorice şi ortodoxe profunde şi, de asemenea, este interesată să aibă un cuvânt important de spus în zonă, deoarece Macedonia este culoarul terestru principal care leagă Grecia de restul Europei. Cât priveşte componenţa minorităţilor din Macedonia, este foarte probabil ca un eventual recensământ al populaţiei, ce va trebui să se efectueze în viitorul apropiat, la cererea expresă a albanezilor din ţară, care au avansat această propunere în cadrul adunării populare de la Skopje, să scoată la iveală elemente de interes pentru ţări ca Grecia, Bulgaria şi România.

Analiştii americani şi-au exprimat temerea că “jocul unor actori balcanici mari”, care sunt şi membri ai NATO, cum sunt Grecia şi Turcia, ar putea scăpa de sub un control previzibil, aspect bine cunoscut de Grecia, care manifestă precauţie şi preferă ca acţiunile sale să aibă girul oficial al UE şi NATO. În acest sens, ministrul afacerilor externe, Georgios Papandreu a avut, încă de la începutul confruntărilor de la graniţa cu Kosovo, contacte permanente cu reprezentanţii NATO şi ai UE. Pe de altă parte, la 6 martie şi-a întrerupt vizita la Viena pentru a se deplasa urgent la Skopje, unde l-a asigurat pe premierul macedonean, Liubcio Georgievski de “sprijinul Greciei şi contribuţia sa la stabilitatea în regiune, în cadrul acţiunilor comunităţii internaţionale”.

Grecia nu a neglijat nici coordonarea poziţiilor sale cu ţările balcanice, în special cu Bulgaria şi Albania, cu care se află, de asemenea, în contact permanent.

 

 3.3.5. Bosnia şi Herţegovina

 

Federaţia bosniacă se confruntă cu mişcarea secesionsită a partidelor naţionaliste croate, ai căror delegaţi, în număr de 538, au votat în unanimitate pentru statutul de autonomie al comunităţii lor, pe 3 martie la Mostar. Prin hotărârea adoptată cu acest prilej se prevede crearea unui consiliu interregional, dotat cu parlament şi guvern propriu şi constituit din reprezentanţii regiunilor cu majoritate croată din federaţie. Populaţia croată reprezintă aprox.12% din totalul de 3,8 milioane de locuitori ai Bosniei & Herţegovina. La alegerile din această entitate, organizate în octombrie-noiembrie 2000, partidele naţionaliste croate au mai încercat o dată să obţină autonomia regională, după modelul Republicii Srpska, parte a ţării, contrazicând acordurile de la Dayton. Alegerea, după multe discuţii, abia în ianuarie, a doi candidaţi moderaţi, Karlo Filipovici şi Safet Halilovici, la preşedinţia şi vicepreşedinţia federaţiei, a fost denunţată de deputaţii croaţi naţionalişti (care obţinuseră peste 90% din voturi) drept “sfârşitul federaţiei”. Lovitura de graţie a fost dată naţionaliştilor prin desemnarea musulmanului Alija Behman, membru al Partidului Social-Democrat multietnic, drept prim-ministru al ţării, tot în ziua de 3 martie. 

Preşedintele în exerciţiu al OSCE, Mircea Geoană, a condamnat, printr-un comunicat “aceste acţiuni ale Congresului Naţional Croat, care subminează acordul de la Dayton şi contravin constituţiilor Bosniei şi Herţegovinei şi Federaţiei croato-musulmane”, cea de a doua entitate a ţării, după Republica Srpska. În urma acestor evenimente, înaltul reprezentant civil pentru Bosnia al comunităţii internaţionale, care o administrează, l-a demis, la 8 martie, pe Ante Jelavic, şeful Congresului Naţional Craot, din poziţia ocupată în preşedinţia colegială a Bosniei, pentru încălcarea acordului de la Dayton. ONU, OSCE şi Comisia Europeană au salutat această decizie.

Dată fiind situaţia acestei ţări, problemele pe care le are şi statutul internaţional de suveranitate limitată, ea nu poate avea o poziţie proprie relativ la evenimentele din Macedonia. Totuşi, prezenţa trupelor SFOR şi apropierea ei de Kosovo, ca şi natura problemelor cu care se confruntă ca fostă provincie a Iugoslaviei, o transformă într-un spaţiu a cărui evoluţie se derulează în strânsă conexiune cu întreaga zonă, cu atât mai mult cu cât şi acolo s-a creat acum un nou focar de conflict între ortodocşi şi musulmani.

 

3.3.6. Croaţia

La 20 martie, premierul croat, Iviţa Racean, şi-a exprimat îngrijorarea faţă de escaladarea violenţelor de la graniţa dintre Macedonia şi Kosovo într-un discurs radiodifuzat şi a declarat că ţara sa doreşte să participe, alături de celelalte state din Balcani, la iniţiativele acestora şi la stabilizarea situaţiei din regiune. 

 

  3.4. România

 

România a condamnat cu fermitate, în comunicate şi luări de poziţii atât ale preşedinţiei cât şi ale guvernului, violenţele interetnice din Macedonia şi s-a pronunţat pentru rezolvarea paşnică a conflictului, cu ajutorul medierii internaţionale, al ţărilor din jur, care cunosc istoria şi complicata ţesătură naţională şi relaţională balcanică, precum şi prin implicarea hotărâtă a organizaţiilor internaţionale, în special ONU, OSCE, Organizaţia Pactului de Stabilitate în Balcani, Uniunea Europeană şi NATO. Chiar în acest sens, la cea de-a şaptea reuniune a Consiliului de Asociere România-UE desfăşurată la Bruxelles zilele acestea, comisarul european pentru extindere, Guenter Verheugen a atras atenţia ministrului Mircea Geoană că “România se confruntă cu cea mai rea dintre situaţii, dintre toate ţările candidate la aderare”, având de parcurs un drum foarte lung şi dificil, dar că “mingea este acum în terenul României”, subliniind că trebuie văzut în actuala situaţie a Macedoniei un avantaj în cursa pentru integrare, dacă România îşi va juca rolul politic ce îi revine în Balcani. Aceste cuvinte se înscriu ca un avertisment, după ce comisarul a acuzat “moştenirea politică, socială şi culturală a fostului regim” (comunist). Într-adevăr, România are acum pârghii importante, dintre care cea mai înaltă este poziţia sa la OSCE, pentru a demonstra utilitatea şi importanţa ei strategică pentru comunitatăţile euro-atlantică şi europeană, dar şi pentru a-şi menţine rolul de mediator balcanic major, pe care l-a mai jucat cu succes în diferite perioade. FYROM. Într-un comunicat de presă al Preşedinţiei României, dat publicităţii la 23 martie, se precizează că: “România se angajează în mod responsabil în negocierea de soluţii paşnice” şi totodată că “o acţiune comună a ţărilor interesate, cu sprijinul Pactului de Stabilitate în Balcani, trebuie să aducă în jurul mesei de negocieri toate părţile implicate în conflict, pentru a garanta că-şi vor ţine angajamentele de a asigura pacea, drepturile şi libertăţile cetăţenilor şi procesul democratic din zonă”. De asemenea, conform comunicatului, preşedintele l-a “mandatat pe ministrul de externe, Mircea Geoană, să abordeze problema într-un mod pragmatic cu secretarul general al NATO”.

Un pas important pe linia eforturilor României de a ajuta la reglementarea paşnică a conflictului din zonă, alături de organismele internaţionale, este recenta participare a delegaţiei Senatului, condusă de preşedintele său, Nicolae Văcăroiu, la Conferinţa Preşedinţilor Parlamentelor din Europa de Sud-Est, organizată la Skopje, în perioada 19-21 martie. În discursul său, Nicolae Văcăroiu a declarat “Nu există stabilitate fără un climat de bună vecinătate şi dezvoltare economică şi nu există democraţie în sărăcie şi tensiuni interetnice”. România este unul dintre statele fondatoare ale acestei structuri regionale, create în 1996 cu scopul cooperării, în special economice, dar care promovează dialogul dintre statele membre în toate domeniile şi la toate nivelurile. La conferinţă au participat Albania, Bulgaria, Grecia, Republica Federală Iugoslavia (Serbia şi Muntenegru), FYROM şi Turcia. Bosnia şi Croaţia au statut de observatori. O participare de maximă importanţă este aceea a reprezentanţilor Adunării Parlamentare a OSCE şi ai Parlamentului European.

  

3.5. Uniunea Europeană

 

Uniunea Europeană şi-a afirmat, încă de la începutul acestei crize, susţinerea faţă de guvernul macedonean, iar pe data de 19 martie, în cadrul dezbaterilor din Consiliul pentru Afaceri Generale, Comisia Europeană a decis să acorde FYROM un ajutor practic, de urgenţă, astfel:

1. Comisia va trimite imediat o echipă din cadrul structurii de Cooperare şi Autor European la Skopje, pentru a vedea ce modificări rapide trebuie făcute actualului program de asistenţă pentru Macedonia;

2. Ajutorul în card-uri a crescut în acest an de la 25 la 40 milioane euro;

3. Politica frontierelor este o dimensiune crucială a prezentei crize. Se vor aloca alţi 13,5 milioane de euro pentru managementul frontierelor. În plus faţă de cele 4 milioane euro acordate pentru punctul de frontieră Blace, se vor aloca 4,35 milioane euro pentru un program de formare şi echipare a poliţiei de frontieră şi vameşilor. În acest scop, mai există alţi 5 milioane euro, dintre care 1,5 vor fi alocaţi unui program de dezvoltare a reţelei de comunicaţii între punctele de frontieră. Se studiază împreună cu guvernul FYROM şi experţii din Iugoslavia un proiect pentru demarcarea graniţelor;

4. Sprijin pentru îmbunătăţirea relaţiilor interetnice. În acest sens, accesul la educaţie este o problemă de maximă importanţă. UE va acorda 5 milioane euro Universităţii Sud-Est Europene din Tetovo. Acordarea acestei sume a fost urgentată, pentru ca primul milion să fie predat imediat OSCE, iar celelalte tranşe să fie alocate integral în acest an;

5. Sprijinirea reformei în instituirea statului de drept. UE acordă Macedoniei în 2001 suma de 5,5 milioane euro pentru reforma judiciară şi pentru programe de instruire a magistraţilor, judecători şi procurori, în special cu privire la drepturile minorităţilor;

6. UE a acordat FYROM 17 milioane euro pentru cheltuieli cu refugiaţii din Kosovo, iar în câteva săptămâni se vor mai aloca 5 milioane euro. Pentru cei circa 5000 refugiaţi rămaşi încă în Macedonia, UE va acorda în acest an un ajutor de 11,5 milioane euro;

7. Se vor acorda 1,32 milioane de euro pentru recensământul planificat în luna mai;

8. Programul de susţinere macrofinanciar. În acest an FYROM va obţine 80.000 euro, în urma încheierii acordului cu FMI.

Trebuie precizat că populaţia Macedoniei se ridică la aproximativ 2.000.000 locuitori, ceea ce înseamnă că fondurile primite de la UE nu sunt neglijabile, în contextul în care ţări ce, spre deosebire de FYROM, sunt candidate la aderare şi au o populaţie de 10 ori mai numeroasă, primesc din partea UE în acest an o sumă doar de 7,5 ori mai mare ca aceea alocată Macedoniei.

  

3.6. NATO

Declaraţiile oficialilor NATO cu privire la ceea ce va întreprinde Alianţa în zonă sunt foarte prudente. În afară de condamnarea fermă a violenţelor, comise de gherila din sudul Serbiei şi de la graniţa de nord a FYROM, şi a asigurărilor că situaţia este sub control şi nu se va permite modificarea graniţelor Macedoniei, NATO se pronunţă cu parcimonie, anunţând că guvernul macedonean este perfect capabil să stăpânească situaţia. 

Media internaţională a cerut o intervenţie fermă pentru securizarea graniţei şi chiar Macedonia a criticat aparenta neimplicare a KFOR. pe măsura gravităţii situaţiei. În realitate, relieful graniţei muntoase, ca şi întreaga ţară, este foarte greu de controlat cu pierderi zero, NATO nu doreşte să se lase antrenată în lupte de hărţuială pe teren, care i-ar aduce mici victorii tactice, dar imense pierderi strategice şi de imagine. Nici nu este nevoie de aşa ceva, din moment ce experţii NATO coordonează statul major al armatei macedonene, guvernul de la Skopje acţionează numai conform consilierii acestora, iar conducătorii rebelilor sunt cunoscuţi de generalul C. Cambigiosu, ca şi bazele acestora şi tehnica de care dispun. Nu trebuie pierdut din vedere că atacurile asupra Kosovo s-au lansat şi din bazele aeriene de pe teritoriul Macedoniei. Macedonia este o ţară foarte mică, iar KFOR staţionează din 1999 la câţiva kilometri de graniţele sale. 

În realitate, aşa cum a declarat secretarul general al NATO, Lordul Robertson la Cambridge, pe 23 martie, “Ce are a face Kosovo cu Parteneriatul pentru Pace ? Şi ce poate avea în comun Kosovo cu integrarea europeană ?. Răspunsul meu este: Totul! Pentru că, atunci când NATO a lansat operaţiunea “Forţa Aliată”, nu a acţionat izolat. A avut sprijinul întregii comunităţi virtuale euro-atlantice. Naţiunile din întreaga Europă, inclusiv cele care se învecinau cu zona de criză, au sprijinit acţiunile noastre, au permis forţelor NATO să treacă pe teritoriul lor terestru şi aerian, iar, mai târziu, au contribuit cu trupe şi echipamente la forţa de menţinere a păcii KFOR. Pentru unele dintre acestea a fost un sacrificiu enorm. Unele s-au confruntat cu opoziţia internă.” El a adăugat: “Această copleşitoare solidaritate în cazul crizei din Kosovo nu a apărut dintr-o întâmplare, ci mai degrabă a fost rezultatul unei investiţii solide pe care NATO o realizează de la sfârşitul războiului rece: investiţia în parteneriat şi cooperare. NATO a cuprins cea mai mare parte a Europei. NATO va continua – împreună cu partenerii noştri – să găsească soluţii la crize. În orice scenariu virtual, operaţiunile de răspuns conduse de NATO vor fi realizate împreună cu partenerii noştri”. Semnalul este fără echivoc, dată fiind perioada în care este adresat – 23 martie 2001, şi el vizează ţările partenere şi ţările din Balcani.

În rest, extremiştilor albanezi, le-a fost transmis următorul mesaj: “Nici ţările NATO şi nici ţările partenere nu vor permite ca realizările din sud-estul Europei să fie compromise de o mică bandă de extremişti de pe dealurile de la Tetovo. Împreună vom trimite un mesaj puternic extremiştilor: Nu veţi reuşi, pentru că noi nu vă vom lăsa !”, a spus Lordul Robertson.

 

 4. Concluzii

 

Comentatorii politici îşi pun problema care este, de fapt, interesul real, dincolo de declaraţii de presă şi luări oficiale de poziţii, pentru crearea şi escaladarea în continuare a conflictelor din Macedonia. Este incontestabil că mişcarea albaneză este unitară, în ciuda dezminţirilor, şi că bazele de atac şi repliere ale gherilei, care ameninţă de pe înălţimile oraşului Tetovo, se află în Kosovo. Singurul interes evident, până acum, este cel al comunităţii albaneze din Macedonia, care solicită drepturi lingvistice şi culturale, universitate de stat în limba albaneză la Tetovo, statut de egalitate cu majoritatea slavă din ţară şi modificarea Constituţiei. Interesele oculte ale conducătorilor unor asemenea “Armate de Eliberare” pot fi legate atât de rutele balcanice ale contrabandei, emigraţiei clandestine, traficului de arme, droguri, ţigări şi carne vie, cât şi de crearea unei Albanii Mari, formate prin alipirea teritoriilor din sudul Serbiei şi linia teritoriilor de vest, nord-vest - sud a Macedoniei, locuite majoritar de albanezi, la Albania, cu care se învecinează. Această cerinţă maximală nu a fost formulată niciodată explicit de gherile, dar ea a fost reiterată atât de sârbi, cât şi de macedoneni şi denunţată pe plan internaţional de Rusia. Este clar că albanezii vor să controleze graniţele aflate în calea acestor “rute balcanice” şi realizează că, dacă NATO părăseşte regiunea, vor fi nevoiţi să se confrunte cu armata sârbă şi macedoneană. Pentru a sili NATO să rămână în zonă, tocmai acum, când s-a pus problema unei retrageri treptate, aceste incidente sunt cel mai bun pretext.

Un alt interes major poate fi ca bazele NATO să se extindă într-o zonă altfel incontrolabilă, ocupând graniţa de est a viitoarei Uniuni Europene şi “determinând” guvernele naţionaliste eventual şovăielnice să adopte o poziţie tranşantă, prin recurgerea la acest argument decisiv. Mişcările şi “propunerile” Bulgariei în acest sens sunt menite să atragă atenţia.

Rusia a profitat şi ea, oarecum, de acest prilej, pentru a urgenta agenda internaţională de adoptare a rezoluţiei pentru interzicerea modificării graniţelor, fie prin referendum, fie prin forţă, şi de a se asigura că nu va mai interveni o nouă dezmembrare a Iugoslaviei. Prezenţa armatei sârbe la graniţa de sud poate fi o garanţie a întăririi rolului acestei ţări în regiune, a recuperării puterii sale militare şi poziţiei cheie în Balcani. Pe de altă parte, la prezentul summit al UE de la Stockholm, Rusia, şi pe fondul crizei din Macedonia, a solicitat din partea Uniunii Europene un ajutor bănesc substanţial, care, conform declaraţiilor oficiale, îi va fi acordat.

În sfârşit, ţările vecine sunt cele mai ameninţate de spectrul unui nou război, de devastările şi sărăcia pe care acesta le-ar antrena în toată zona, iar pentru ele nu ar rezulta nici un avantaj imediat, în contextul în care evoluţia mondială nu le-ar mai permite să modifice graniţele sau să aibă un cuvânt de spus. De aceea, ele trebuie să fie interesate în cel mai înalt grad de stabilitatea Macedoniei, de rezolvarea mediată şi justă a conflictului albanezo-macedonean şi de stopare, la timp, a oricăror escaladări ale violenţei. Acest lucru este perfect valabil şi pentru România.

